CELEX: 31992D0326
Language: el
Date: 1992-06-18 00:00:00
Title: 92/326/ΕΟΚ: Απόφαση του Συμβουλίου της 18ης Ιουνίου 1992 για τη θέσπιση διετούς προγράμματος (1992-1993) για την ανάπτυξη ευρωπαϊκών στατιστικών στον τομέα των υπηρεσιών

Avis juridique important

|

31992D0326

92/326/ΕΟΚ: Απόφαση του Συμβουλίου της 18ης Ιουνίου 1992 για τη θέσπιση διετούς προγράμματος (1992-1993) για την ανάπτυξη ευρωπαϊκών στατιστικών στον τομέα των υπηρεσιών  

Επίσημη Εφημερίδα αριθ. L 179 της 01/07/1992 σ. 0131 - 0134

ΑΠΟΦΑΣΗ ΤΟΥ ΣΥΜΒΟΥΛΙΟΥ  της 18ης Ιουνίου 1992  για τη θέσπιση διετούς προγράμματος (1992-1993) για την ανάπτυξη ευρωπαϊκών στατιστικών στον τομέα των υπηρεσιών  (92/326/ΕΟΚ)ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 213,  την πρόταση της Επιτροπής,  τη γνώμη του Ευρωπαϊκού Κοινοβουλίου (1),  Εκτιμώντας:  ότι, στο ψήφισμα του Συμβουλίου της 19ης Ιουνίου 1989 για την εφαρμογή ενός σχεδίου ενεργειών με προτεραιότητα στον τομέα της στατιστικής πληροφόρησης: στατιστικό πρόγραμμα των Ευρωπαϊκών Κοινοτήτων (1989-1992) (2), επισημαίνεται η ανάγκη γενικού και  συνεκτικού πλαισίου που να ανταποκρίνεται στις κοινοτικές απαιτήσεις σε θέματα στατιστικής πληροφόρησης, εξασφαλίζοντας την προσέγγιση των μεθόδων και μια κοινή βάση εννοιών, ορισμών και προτύπων-  ότι το στατιστικό πρόγραμμα των Ευρωπαϊκών Κοινοτήτων προβλέπει τη βελτίωση των στατιστικών στον τομέα των υπηρεσιών ως αναγκαίο μέσο για την αποτελεσματική λειτουργία της εσωτερικής αγοράς- ότι, κατά την απογραφή των διαθέσιμων πληροφοριών, που  πραγματοποιήθηκε στα πλαίσια του εν λόγω προγράμματος, διαπιστώθηκαν σημαντικά κενά στις στατιστικές στον τομέα των υπηρεσιών-  ότι η απόφαση 89/490/ΕΟΚ του Συμβουλίου της 28ης Ιουλίου 1989 για τη βελτίωση του περιβάλλοντος των επιχειρήσεων και την προώθηση της ανάπτυξης των επιχειρήσεων, και ειδικότερα των μικρομεσαίων επιχειρήσεων στην Κοινότητα (3), απαιτεί ενδεχομένως να  τίθενται στη διάθεση των επιχειρήσεων αυτών, οι στατιστικές πληροφορίες που να τους παρέχουν τη δυνατότητα να λειτουργούν αποτελεσματικά στην εσωτερική αγορά-  ότι, σύμφωνα με την οδηγία 89/130/ΕΟΚ, Ευρατόμ του Συμβουλίου της 13ης Φεβρουαρίου 1989 για την εναρμόνιση του καθορισμού του ακαθάριστου εθνικού προϊόντος σε τιμές αγοράς (4), η βελτίωση του βαθμού του ΑΕΠ τ.α προϋποθέτει την ανάπτυξη στατιστικών  βάσεων- ότι η δαρκώς αυξανόμενη σπουδαιότητα των υπηρεσιών στην οικονομία καθιστά τις στατιστικές στον τομέα των υπηρεσιών αποφασιστικό συστατικό στοιχείο των εν λόγω στατιστικών βάσεων-  ότι, στο ψήφισμα του Συμβουλίου της 14ης Νοεμβρίου 1989 για το εσωτερικό εμπόριο στα πλαίσια της εσωτερικής αγοράς (5), επισημαίνεται η ανάγκη βελτίωσης των στατιστικών του εμπορίου, καθιστώντας αυτές συμβατές με τους κοινοτικούς ορισμούς-  ότι, σύμφωνα με την απόφαση 88/524/ΕΟΚ του Συμβουλίου της 26ης Ιουλίου 1988 σχετικά με την εφαρμογή ενός σχεδίου δράσης για τη δημιουργία αγοράς υπηρεσιών στον τομέα των πληροφοριών (6), οι βασικές πληροφορίες στον τομέα αυτό θεωρούνται απαραίτητες για  τη χάραξη πολιτικής όσον αφορά την εν λόγω αγορά-  ότι, λαμβανομένης υπόψη της οδηγίας 89/552/ΕΟΚ του Συμβουλίου της 3ης Οκτωβρίου 1989 για το συντονισμό ορισμένων νομοθετικών, κανονιστικών και διοικητικών διατάξεων σχετικά με την άσκηση τηλεοπτικών δραστηριοτήτων (7), η συλλογή συγκρίσιμων βασικών  πληροφοριών στον τομέα των οπτικοακουστικών υπηρεσιών είναι ουσιαστικής σημασίας για την ολοκλήρωση και την περαιτέρω ανάπτυξη του τομέα αυτού-  ότι με το ψήφισμα του Ευρωπαϊκού Κοινοβουλίου της 17ης Μαρτίου 1989 για την επίδραση των υποδομών και του τριτογενούς τομέα στην περιφερειακή ανάπτυξη - προοπτικές για μια νέα περιφερειακή πολιτική (8), ζητείται από την Επιτροπή να παρέχει εναρμονισμένα  περιφερειακά δεδομένα στον τομέα των υπηρεσιών-  ότι οι πολυμερείς διαπραγματεύσεις για το διεθνές εμπόριο στον τομέα των υπηρεσιών απαιτούν βελτιωμένες στατιστικές προκειμένου να επιτευχθεί αποτελεσματική μακροπρόθεσμη ελευθεροποίηση-  ότι πρέπει να καταβληθεί προσπάθεια για την απλούστευση, κατά το δυνατόν, της διαδικασίας συλλογής για τις επιχειρήσεις, διατηρώντας όμως ταυτόχρονα την ποιότητα των δεδομένων, με την ανάπτυξη των κατάλληλων βασικών στατιστικών εργαλείων, και ότι πρέπει  να καταβληθεί προσπάθεια ώστε να μην αυξηθεί ασκόπως ο διοικητικός φόρτος των επιχειρήσεων-  ότι, για την παρακολούθηση της οικοδόμησης της Ευρώπης των πολιτών, πρέπει να αναληφθεί διερευνητική μελέτη σχετικά με τη δυνατότητα επέκτασης των στατιστικών πληροφοριών στον τομέα των μη εμπορικής φύσεως υπηρεσιών που παρέχονται στα πρόσωπα και τους  οργανισμούς-  ότι πρέπει να προβλεφθεί πρόγραμμα διάρκειας δύο ετών-  ότι για την εφαρμογή του διετούς προγράμματος κρίνεται αναγκαίο ποσό 8,5 εκατομμυρίων Ecu-  ότι τα ποσά που θα δεσμευθούν για τη χρηματοδότηση του διετούς προγράμματος για τη χρονική περίοδο μετά το οικονομικό έτος 1992 πρέπει να εντάσσονται στο ισχύον κοινοτικό δημοσιονομικό πλαίσιο,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1   Θεσπίζεται, με την παρούσα απόφαση, διετές πρόγραμμα (1992-1993) για την ανάπτυξη των ευρωπαϊκών στατιστικών στον τομέα των υπηρεσιών, που στο εξής καλείται "πρόγραμμα".  Άρθρο 2   Οι στόχοι του προγράμματος είναι οι ακόλουθοι:  α) δημιουργία ευρωπαϊκού πλαισίου αναφοράς για τις στατιστικές στον τομέα των υπηρεσιών, ορίζοντας τις πλέον κατάλληλες έννοιες και μεθόδους για τη διαχείριση και παρακολούθηση των κοινοτικών πολιτικών, ιδίως όσον αφορά την εφαρμογή της Ενιαίας  Ευρωπαϊκής Πράξης, καθώς και για την κάλυψη των ενδεχομένων αναγκών των εθνικών, περιφερειακών και τοπικών διοικήσεων, των διεθνών οργανισμών, των οικονομικών παραγόντων και των επαγγελματικών ενώσεων-  β) καθιέρωση ευρωπαϊκού συστήματος στατιστικών πληροφοριών στον τομέα των υπηρεσιών-  γ) προώθηση και ανάπτυξη της εναρμόνισης των στατιστικών στον τομέα των υπηρεσιών στα κράτη μέλη,  χωρίς, ωστόσο, να αυξηθεί ασκόπως ο διοικητικός φόρτος των επιχειρήσεων.  Άρθρο 3   Για την επίτευξη των στόχων που αναφέρονται στο άρθρο 2, αναλαμβάνονται οι ακόλουθες ενέργειες σύμφωνα με το σχέδιο δράσης του παραρτήματος:  α) ανάλυση και αξιολόγηση των απαιτήσεων των χρηστών για στατιστικές πληροφορίες στον τομέα των υπηρεσιών-  β) θέσπιση μεθοδολογικού πλαισίου για τις στατιστικές στον τομέα των υπηρεσιών-  γ) καθορισμός των οργανωτικών και τεχνικών συστατικών στοιχείων για ένα ευρωπαϊκό σύστημα στατιστικών πληροφοριών στον τομέα των υπηρεσιών-  δ) ενδεχομένως, διενέργεια δοκιμαστικών ερευνών σε επιχειρήσεις στον τομέα των υπηρεσιών-  ε) ανάπτυξη βασικών στατιστικών εργαλείων.  Για την εφαρμογή των ενεργειών αυτών, η Επιτροπή χρησιμοποιεί, κατά το δυνατόν, τα υπάρχοντα μέσα και διαδικασίες εφαρμόζοντας την αρχή της επικουρικότητας.  Άρθρο 4   1. Τα κράτη μέλη αναλύουν και αξιολογούν τις ανάγκες των κυριότερων εθνικών χρηστών.  2. Η Επιτροπή συντονίζει τις εργασίες αυτές μετά από διαβούλευση:  - με την επιτροπή του στατιστικού προγράμματος, που έχει συσταθεί με την απόφαση 89/382/ΕΟΚ, Ευρατόμ (9),  - όσον αφορά τις χρηματοπιστωτικές υπηρεσίες που υπάγονται στις αρμοδιότητά της, με την επιτροπή στατιστικών για θέματα νομισματικά, χρηματοπιστωτικά και ισοζυγίου πληρωμών, που έχει συσταθεί με την απόφαση 91/115/ΕΟΚ (10).  3. Τα κράτη μέλη διαβιβάζουν τα αποτελέσματα των εργασιών που αναφέρονται στην παράγραφο 1, στην Επιτροπή, το αργότερο στις 31 Μαρτίου 1993.  Άρθρο 5   Για την εφαρμογή των ενεργειών που αναφέρονται στο άρθρο 3, τα κράτη μέλη παρέχουν στην Επιτροπή τις υπάρχουσες στατιστικές στον τομέα των υπηρεσιών καθώς και κάθε πληροφορία που ενδεχομένως θα ζητήσει σχετικά με το χρησιμοποιούμενο κατά τη  συλλογή των εν λόγω στατιστικών μεθοδολογικό πλαίσιο.  Άρθρο 6   Πριν από την 1η Ιανουαρίου 1994, η Επιτροπή υποβάλλει στο Συμβούλιο:  α) έκθεση αξιολόγησης των αποτελεσμάτων υλοποίησης των ενεργειών που αναφέρονται στο άρθρο 3-  β) τα συμπεράσματα που συνάγονται από την έκθεση αυτή όσον αφορά τη συνέχιση του προγράμματος για κοινοτικές στατιστικές στον τομέα των υπηρεσιών μετά το 1993, και ιδίως τις αναγκαίες προτάσεις για την επεξεργασία εναρμονισμένων στατιστικών στοιχείων  στον τομέα των υπηρεσιών, με βάση το μεθοδολογικό πλαίσιο που αναφέρεται στο άρθρο 3 στοιχείο β).  Άρθρο 7   1. Η διάρκεια του προγράμματος είναι δύο έτη.  2. Το ποσό των κοινοτικών χρηματοδοτικών μέσων που κρίνεται αναγκαίο για την εφαρμογή του ανέρχεται σε 8,5 εκατομμύρια Ecu.  Για το δεύτερο έτος εφαρμογής του προγράμματος, το ποσό της χρηματοδότησης πρέπει να εγγραφεί στο ισχύον κοινοτικό δημοσιονομικό πλαίσιο.  3. Η αρμόδια για τον προϋπολογισμό αρχή καθορίζει τις διαθέσιμες πιστώσεις για κάθε οικονομικό έτος λαμβάνονται υπόψη τις αρχές καλής διαχείρισης που αναφέρονται στο άρθρο 2 του δημοσιονομικού κανονισμού που εφαρμόζεται στο γενικό προϋπολογισμό των  Ευρωπαϊκών Κοινοτήτων.  Άρθρο 8   Η παρούσα απόφαση απευθύνεται στα κράτη μέλη.  Λουξεμβούργο, 18 Ιουνίου 1992.  Για το Συμβούλιο   Ο Πρόεδρος   Vitor MARTINS    (1) ΕΕ αριθ. C 129 της 20. 5. 1991, σ. 165.  (2) ΕΕ αριθ. C 161 της 28. 6. 1989, σ. 1.  (3) ΕΕ αριθ. L 239 της 16. 8. 1989, σ. 33.  (4) ΕΕ αριθ. L 49 της 21. 2. 1989, σ. 26.  (5) ΕΕ αριθ. C 297 της 25. 11. 1989, σ. 2.  (6) ΕΕ αριθ. L 288 της 21. 10. 1988, σ. 39.  (7) ΕΕ αριθ. L 298 της 17. 10. 1989, σ. 23.  (8) ΕΕ αριθ. C 96 της 17. 4. 1989, σ. 243.  (9) ΕΕ αριθ. L 181 της 28. 6. 1989, σ. 47.  (10) ΕΕ αριθ. L 59 της 6. 3. 1991, σ. 19.    ΠΑΡΑΡΤΗΜΑ   ΣΧΕΔΙΟ ΔΡΑΣΗΣ ΓΙΑ ΤΗΝ ΑΝΑΠΤΥΞΗ ΤΩΝ ΕΥΡΩΠΑΪΚΩΝ ΣΤΑΤΙΣΤΙΚΩΝ ΣΤΟΝ ΤΟΜΕΑ ΤΩΝ ΥΠΗΡΕΣΙΩΝ (1992 - 1993)  α) Ανάλυση και αξιολόγηση των απαιτήσεων των χρήστων για στατιστικές πληροφορίες στον τομέα των υπηρεσιών  Στόχος είναι η συλλογή των πληροφοριών όσον αφορά τις ανάγκες σημαντικότερων χρήστων, που είναι τα κοινοτικά όργανα, οι εθνικές, περιφερειακές και τοπικές διοικήσεις, οι διεθνείς οργανισμοί και οι οικονομικοί παράγοντες, και η ανάλυση των απαιτήσεων για  στατιστικές.  Για τη βελτίωση του περιβάλλοντος των επιχειρήσεων και την προώθηση της ανάπτυξης των επιχειρήσεων, συμπεριλαμβανομένων των μικρομεσαίων επιχειρήσεων (ΜΜΕ), οι περισσότερες από τις οποίες ασκούν δραστηριότητες στους τομείς των υπηρεσιών, είναι αναγκαίο  να τεθούν στη διάθεσή τους στατιστικές πληροφορίες έτσι ώστε να μπορούν να λειτουργήσουν αποτελεσματικά στην εσωτερική αγορά.  Για να διευκολυνθεί ο μακροπρόθεσμος προγραμματισμός και η σύγκλιση των στατιστικών δράσεων σε κοινοτικό και εθνικό επίπεδο- η ανάλυση πρέπει να λαμβάνει υπόψη τις μακροπρόθεσμες ανάγκες και την ολοκλήρωση της εσωτερικής αγοράς, καθώς και τις  επιβαρύνσεις και τα ωφελήματα που απορρέουν για τις αρχές που θα επιφορτισθούν με τη συλλογή των στατιστικών, για τα πρόσωπα και τις επιχειρήσεις που θα επιφορτισθούν με την παροχή των στατιστικών αυτών, καθώς και για τους διάφορους χρήστες.  Για την εξακρίβωση των απαιτήσεων από πλευράς χρήστων, απαιτείται η στενότερη δυνατή συνεργασία των ενδιαφερομένων μερών- η συνεργασία αυτή μπορεί να επιτευχθεί με συντονισμό σε εθνικό επίπεδο από τα κράτη μέλη.  β) Θέσπιση μεθοδολογικού πλαισίου για τις στατιστικές στον τομέα των υπηρεσιών  Το μεθοδολογικό πλαίσιο καθορίζει το πλαίσιο αναφοράς για τις στατιστικές στον τομέα των υπηρεσιών, τόσο για τα στοιχεία που υπάρχουν σε εθνικό επίπεδο όσο και για τη συλλογή πρόσθετων στοιχείων σε ευρωπαϊκό επίπεδο. Αυτό το πλαίσιο αναφοράς θα  βελτιώσει τη συγκρισιμότητα των στοιχείων ανάμεσα σε διαφορετικούς τομείς υπηρεσιών και σε διάφορα κράτη μέλη, παρά το γεγονός ότι οι δραστηριότητες παροχής υπηρεσιών ποικίλλουν από τη μια χώρα στην άλλη λόγω των διαφορών που υπάρχουν μεταξύ των  πρακτικών και των νομικών συστημάτων. Το μεθοδολογικό πλαίσιο θα χρησιμοποιείται ως βασικό εργαλείο εναρμόνισης για την ανάπτυξη επίσημων ευρωπαϊκών στατιστικών στον τομέα των υπηρεσιών, καθώς και ως συνιστώμενο πλαίσιο για ανεπίσημες στατιστικές,  ιδιαίτερα για τις έρευνες αγοράς.  Η θέσπιση και η εφαρμογή του μεθοδολογικού πλαισίου θα γίνουν σταδιακά, λαμβανομένων υπόψη, μεταξύ άλλων, των προοδευτικώς επισημαινόμενων αναγκών και των προτεραιοτήτων των χρήστων.  γ) Δημιουργία ευρωπαϊκού συστήματος στατιστικών πληροφοριών στον τομέα των υπηρεσιών  Τα συλλεγόμενα στοιχεία θα ενσωματώνονται στο σύστημα στατιστικών πληροφοριών Mercure το οποίο θα περιλαμβάνει:  - επίσημα στοιχεία που συλλέγονται στα πλαίσια των εθνικών στατιστικών συστημάτων,  - στοιχεία από άλλα σχέδια της Eurostat στον τομέα των υπηρεσιών,  - ανεπίσημα στοιχεία που ενδέχεται να συλλέγονται από την Eurostat σε συνεργασία με άλλες υπηρεσίες της Επιτροπής.  Κατά τη διαβίβαση των επίσημων στοιχείων, τα κράτη μέλη ανακοινώνουν στην Επιτροπή κάθε πληροφορία σχετικά με την αξιοπιστία των στοιχείων που ενδέχεται να περιορίζει τον τρόπο χρησιμοποίησης ή δημοσίευσής τους.  Τα κράτη μέλη διαβιβάζουν τα εμπιστευτικά στοιχεία σύμφωνα με τον κανονισμό (Ευρατόμ, ΕΟΚ) αριθ. 1588/90 του Συμβουλίου της 11ης Ιουνίου 1990 σχετικά με τη διαβίβαση στη Στατιστική Υπηρεσία των Ευρωπαϊκών Κοινοτήτων πληροφοριών που καλύπτονται από το  στατιστικό απόρρητο (1).  Τα στοιχεία αυτά θα αναφέρονται κυρίως στους ακόλουθους τομείς:  - εμπόριο,  - ξενοδοχεία, εστιατόρια, καντίνες και επιχειρήσεις παρασκευής έτοιμων φαγητών που προορίζονται για κατανάλωση κατ' οίκον, καφενεία (cafes) και ταξιδιωτικά πρακτορεία,  - μεταφορές,  - χρηματοπιστωτικές υπηρεσίες (συμπεριλαμβανομένων των ασφαλιστικών),  - υπηρεσίες επικοινωνιών και πληροφόρησης, οπτικοακουστικές υπηρεσίες,  - επιχειρηματικές υπηρεσίες.  Τα στοιχεία του συστήματος πληροφόρησης Mercure θα διατίθενται μέσω:  - βάσης δεδομένων που θα δημιουργηθεί από την Επιτροπή,  - στατιστικών εκδόσεων για όλους τους τομείς των υπηρεσιών, που σταδιακά θα συμπεριλάβουν όλες τις μεταβλητές που αποτελούν αντικείμενο επεξεργασίας.  Όσον αφορά τον τομέα των υπηρεσιών μη εμπορικής φύσεως που παρέχονται στα πρόσωπα και τους οργανισμούς, η Επιτροπή θα αρχίσει, κατά την περίοδο 1992-1993, διερευνητική μελέτη για τις έννοιες και τους ορισμούς, με σκοπό τον προσδιορισμό, εν καιρώ, των  πληροφοριών που θα είναι ενδεχομένως αναγκαίες στα κράτη μέλη για να εκτιμηθεί η σημασία των ακόλουθων τομέων:  - κοινωνική ασφάλιση,  - εκπαίδευση,  - υγεία και κοινωνική μέριμνα,  - δραστηριότητες οργανώσεων,  - ψυχαγωγικές πολιτιστικές και αθλητικές δραστηριότητες,  - άλλες υπηρεσίες υπέρ των προσώπων και των οργανισμών.  δ) Διενέργεια δοκιμαστικών ερευνών όσον αφορά επιχειρήσεις στον τομέα των υπηρεσιών  Η βελτίωση της διαθεσιμότητας στοιχείων στον τομέα των υπηρεσιών καθιστά αναγκαία την εκτέλεση δοκιμαστικών ερευνών στα κράτη μέλη τα οποία δεν διαθέτουν συγκρίσιμα εργαλεία ερευνών σε ορισμένους τομείς υπηρεσιών. Οι δοκιμαστικές έρευνες θα παρέχουν  προκαταρκτικά στοιχεία για τους καλυπτόμενους τομείς και θα προετοιμάσουν τη συστηματική συλλογή στοιχείων με βάση τη μεθοδολογία. Οι δοκιμαστικές αυτές έρευνες θα διενεργούνται σύμφωνα με τις έννοιες και τις μεθόδους που αναπτύσσονται στο μεθοδολογικό  πλαίσιο, θα καλύπτουν δε μόνο τους τομείς των υπηρεσιών και θα πραγματοποιούνται μόνο στα κράτη μέλη όπου τα στοιχεία είναι ανεπαρκή.  Προτεραιότητα θα δοθεί στις δραστηριότητες που είναι δυναμικότερες και στις δραστηριότητες που καλύπτονται λιγότερο από τις υπάρχουσες στατιστικές.  ε) Ανάπτυξη βασικών στατιστικών εργαλείων  Πρέπει να αναπτυχθούν βασικά στατιστικά εργαλεία για την απλούστευση, στον ανώτερο δυνατό βαθμό, των διαδικασιών συλλογής στοιχείων γαι επιχειρήσεις, με ταυτόχρονη διατήρηση της ποιότητας των στοιχείων. Τα στατιστικά αυτά εργαλεία αποτελούν μέρος  υποδομής που απαντάται τόσο στη βιομηχανία όσο και στις υπηρεσίες. Πρόκειται ιδίως για μητρώα, τεχνικές ηλεκτρονικής ανταλλαγής δεδομένων (EDI), συστήματα ταξινόμησης, δειγματοληψίες, ερωτηματολόγια, εργαλεία και έρευνα όσον αφορά τη σύγκλιση των  στατιστικών και λογιστικών εννοιών.    (1) ΕΕ αριθ. L 151 της 15. 6. 1990, σ. 1.